এমি পুরস্কারে মনোনয়ন পেয়ে অভিনয়শিল্পী এলিজাবেথ ব্যাংকস যতটা না আলোচিত, তার চেয়ে বেশি আলোচিত তিনি গবেষণার জন্য। যুক্তরাষ্ট্রের ইউনিভার্সিটি অব পেনসিলভানিয়াতে যোগাযোগ ও থিয়েটারশিল্প নিয়ে পড়াশোনা করেন তিনি। থিয়েটারবিষয়ক গবেষণা আর লেখালেখির জন্য সংবাদপত্র আর ম্যাগাজিনে তাঁর নাম দেখা যেত বিশ্ববিদ্যালয়জীবন থেকেই। সবাই ভেবেছিলেন, এই তারকা ব্যাচেলর ডিগ্রি অর্জনের পরে পুরোপুরো সিনেমায় ব্যস্ত হয়ে পড়বেন। চমকে দিয়ে এলিজাবেথ ভর্তি হন স্নাতকোত্তর শ্রেণিতে। বিষয় ছিল যুক্তরাষ্ট্রের থিয়েটারচর্চা। এখন সিনেমায় যেমন ব্যস্ত, তেমনি লেখালেখি নিয়েই ব্যস্ত এলিজাবেথ। নিজেকে সামনে এগিয়ে নেওয়ার জন্য নানা বিষয়ে লেখালেখি করেন এলিজাবেথ। তিনি মনে করেন, একজন অভিনয়শিল্পীর পর্দায় যেমন কাজ দেখানোর সুযোগ আছে, তেমনি তাঁকে গবেষণার দিকেও সময় দেওয়া উচিত। শিল্পীরা গবেষণার প্রতি আগ্রহী হলে সৃজনশীলতার বহুমাত্রিক বিকাশ ঘটবে সমাজে।